Die plaaslike munisipaliteit in Rustenburg in Noordwes het streng waterbeperkings ingestel.

“Die reservoirs het tans geen kapasiteit nie en geen water beskikbaar wat gebruik kan word as ŉ gebeurlikheidsvoorraad vir inwoners, ondernemings of nywerhede indien die normale voorraad opgebruik word nie,” het ŉ woordvoerder vir die munisipaliteit in ŉ verklaring gesê.

“Weens die gebrek aan reën in Rustenburg ná die winter, tesame met die daaglikse verbruik van water deur privaat en kommersiële kliënte, word noodsaaklike waterbeperkings ingestel, aangesien enige vertraging in die waterbestuurplan daartoe kan lei dat die watervoorraad in sy geheel opdroog.”

Die munisipaliteit het ŉ waterbeperkingsplan met verteenwoordigers van Magalies Water, Rand Water, Impala, Glencore, Anglo American, Water en Sanitasiedienste (WSSA) en Rainbow Chicken Ltd (RCL Foods) bespreek. “Die waterbeperkings sal ŉ negatiewe impak hê op toegang tot water deur kommersiële kliënte en nywerhede en vervaardiging sal dus hierdeur geraak word.”

Geskeduleerde waterbeperkings begin vanaf 17:00 elke aand tot 05:00 elke oggend totdat die stelsel herstel of reën ŉ positiewe impak het op die watervlakke in die onderskeie damme.

“Ons maan alle verbruikers om water spaarsamig te verbruik en nie hul tuine nat te lei of swembaddens te hervul nie.”